Lokale kræfter i Agger har sørget for, at statue får lov at blive stående ved havet.

I Agger har de en helt særlig kvinde ved navn Mary. Hun er et symbol på den stærke kvinde, der skuede ud over havet og ventede på, at manden vendte hjem fra det brusende hav til det lille fiskerleje. For 11 måneder siden fik byen dog besked på, at Mary-statuen - som har stået på havnen i de seneste otte år - skulle fjernes, da den stod for tæt på kysten. - Sjældent har jeg set en figur, der passer så godt ind, som Mary gør, siger Hans Erik Nørgaard, der er formand for Agger-Krik Fiskeriforening, til TV MIDTVEST. Derfor fandt byen sig ikke i, at statuen måtte væk. - Hun hører ikke hjemme andre steder. Hun hører hjemme her, hvor hun stod, og her har hun så fået lov til at blive. Det er faktisk helt bevægende, siger Lone Mark, der er bestyrelsesmedlem i foreningen Agger Aktive. Fejrer sejren Mary-statuen står i den såkaldte klitfredningszone. Derfor skulle den flyttes, mente Kystdirektoratet. Men fiskeriforeningen klagede over beslutningen, og nu har Miljø- og Fødevareklagenævnet sagt god for, at statuen må blive stående. - Nu har vi sort på hvidt, at Mary står her fuldstændig lovformeligt, siger Hans Erik Nørgaard. Søndag fejrede byen, som har knap 400 indbyggere, derfor, at statuen bliver stående, hvor den hele tiden har stået. - Det er en fælles kamp, der lykkes, og det skal da fejres, siger Lone Mark.